Diari Oficial de la Generalitat Valenciana


Sumari del DOGV 9880, del 28-06-2024 (2024/6293)

RESOLUCIÓ de 25 de juny de 2024, de la Conselleria d'Educació, Universitats i Ocupació, per la qual es convoquen ajudes individuals per al servici de transport escolar per al curs 2024-2025
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9880

Data del DOGV
:   28-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6293


Data del document
:   25-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 25 de juny de 2024, de la Conselleria d'Educació, Universitats i Ocupació, per la qual es convoquen ajudes individuals per al servici de transport escolar per al curs 2024-2025 [2024/6293]  
En compliment del que disposa l'Orde 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servici de transport escolar i s'aprova la convocatòria corresponent al curs 2015-2016, es convoquen estes ajudes per al curs escolar 2024-2025.  
  
El Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, atribuïx a la Direcció General de Centres Docents, entre altres competències, la planificació, l'ordenació i l'execució d'actuacions relatives al transport i menjador escolar, servicis escolars, escola-llar i altres de naturalesa anàloga.  
Per tot això, en virtut de les atribucions conferides per l'article 28 de la Llei 5/1983, del Consell; el Decret 10/2023, de 19 de juliol, del president de la Generalitat , pel qual es determinen el número i la denominació de les conselleries, i les seues atribucions; el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat; i l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, resolc:  
  
  
Primer. Objecte de la convocatòria.  
1. Es convoquen les ajudes individuals per al servici de transport escolar per al curs 2024-2025, destinades a finançar el transport escolar, de l'alumnat escolaritzat en Educació Infantil de segon cicle, Educació Primària o Educació Secundària Obligatòria i Educació Especial, en centres públics dependents de la Generalitat, d'acord amb els articles següents.  
2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, general de subvencions , i la normativa que la desenvolupa, per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per l'Orde 65/2015, de 18 de juny, de la Conselleria d'Educació, Cultura i Esport, per la qual s'aproven les bases reguladores per a la convocatòria d'ajudes individuals per al servici de transport escolar (DOCV núm. 7553, de 22.06.2015) modificada per l'Orde 8/2015, de 21 de setembre, de la Conselleria d'Educació, Investigació, Cultura i Esport (DOCV núm. 7621, de 23.09.2015) i per l'Orde 37/2016, de 25 de juliol, de la Conselleria d'Educació, Investigació, Cultura i Esport (DOCV núm. 7838, de 27.07.2016).  
  
3. La concessió d'ajudes es realitzarà en règim de concurrència, i es prorratejarà entre les persones beneficiàries de la subvenció l'import global màxim destinat a las mateixes.  
  
Segon. Persones Beneficiàries. Requisits.  
1. Serà beneficiari de les ajudes regulades en la present resolució l'alumnat que complisca els requisits establits en l'apartat Dos de l'Annex I de l'Orde 37/2016 de 25 de juliol, de la Conselleria d'Educació, Investigació, Cultura i Esport (DOCV núm. 7838, de 27.07.2016) que modifica l'Orde 65/2015, de 18 de juny, de la Conselleria d'Educació, Cultura i Esport, que aprova les bases reguladores per a la convocatòria d'ajudes individuals per al servici de transport escolar (DOCV núm. 7553, de 22.06.2015), sempre que no puga ser inclòs en cap de les rutes de transport col·lectiu autoritzades i que estiga escolaritzat en algun dels següents nivells educatius:  
  
- Educació Infantil de segon cicle  
- Educació Primària  
- Educació Secundària Obligatòria  
- Educació Especial  
2. El compliment dels requisits establits es comprovarà d'ofici per part de la Conselleria amb competències en matèria d'educació i per les direccions territorials corresponents. En els casos en què no fora possible, se sol·licitarà a les persones interessades l'aportació de la documentació acreditativa pertinent.  
En el seu cas, si així ho sol·licita l'administració educativa, haurà de presentar-se certificat d'empadronament i les dos últimes factures d'aigua o electricitat.  
  
Tercer. Crèdit pressupostari.  
1. L'import global màxim per al finançament de les ajudes individuals de transport escolar, en el curs 2024-2025, serà de 2.032.000,00 euros.   
Per a l'anualitat 2024 del curs escolar 2024-2025, l'import global màxim és d'1.106.000,00 euros amb càrrec a la línia de subvenció S0177 del capítol IV del subprograma 422A00; i de 669.600,00 euros amb càrrec a la línia de subvenció S0443 del capítol IV del subprograma 422B00, de la Llei de Pressupostos de la Generalitat per a l'exercici 2024.  
Per a l'anualitat 2025 del curs escolar 2024-2025, l'import global màxim serà de 132.000,00 euros amb càrrec a la línia de subvenció S0177 del capítol IV del subprograma 422A00, i de 124.400,00 euros amb càrrec a la línia de subvenció S0443 del capítol IV del subprograma 422B00, i quedarà condicionat a l'existència de crèdit pressupostari suficient i adequat per a atendre els gastos en els Pressupostos de la Generalitat per a l'exercici 2025.  
2. L'import màxim consignat per a l'anualitat 2024, que entre els dos subprogrames ascendix a 1.775.600,00 euros, podrà ser incrementat en una quantia addicional de fins a 160.000,00 euros, que no requerirà d'una nova convocatòria, de conformitat amb el que s'establix en l'article 58, apartat 2, del Reglament de la Llei general de subvencions. L'efectivitat de la quantia addicional màxima queda condicionada a la declaració de disponibilitat del crèdit.  
  
Quart. Sol·licituds. Forma i termini de presentació.  
1. El model de sol·licitud està inclòs com a annex I en la present convocatòria.  
2. La forma de presentació de la sol·licitud d'ajuda, serà la següent:  
a) Alumnat que en el curs 2023-2024 ja va sol·licitar l'ajuda individual de transport escolar:  
 a.1) Els pares, mares o tutors legals de l'alumnat que siguen usuaris de l'aplicació informàtica ITACA Web Família, a partir de l'endemà de la publicació d'esta Resolució, podran accedir a esta aplicació informàtica per a visualitzar i descarregar el seu esborrany de sol·licitud d'ajuda, on constaran pregravades les dades que obren en poder d'esta administració. Si les persones sol·licitants de l'ajuda estan conformes amb les dades facilitades, hauran d'imprimir, firmar i presentar l'esborrany en el centre on estarà matriculat l'alumnat durant el curs 2024-2025, sense necessitat de presentar documentació addicional. Si alguna de les dades que figuren en l'esborrany no és conforme, es procedirà a imprimir i assenyalar la circumstància que canvia en l'apartat G de l'esborrany, i es presentarà este en el centre educatiu juntament amb la documentació justificativa del canvi.  
a.2) Els pares, mares o tutors legals de l'alumnat que no siguen usuaris de l'aplicació informàtica ITACA Web Família, a partir de l'endemà de la publicació d'esta Resolució, podran sol·licitar en el centre educatiu on estiga matriculat, un esborrany de sol·licitud d'ajudes individuals de transport escolar, on constaran pregravades les dades que obren en poder d'esta administració. El centre entregarà un esborrany per a cada alumne/a encara que formen part de la mateixa unitat familiar. Si les persones sol·licitants de l'ajuda estan conformes amb les dades facilitades, hauran de firmar l'esborrany i presentar-lo en el centre on estarà matriculat l'alumnat durant el curs 2024-2025, sense necessitat de presentar documentació addicional.  
a.3) En el cas d'alumnat pertanyent a una unitat familiar amb més d'un alumne o alumna sol·licitant, es procedirà de la manera següent: si l'esborrany dels alumnes és correcte s'efectuarà la confirmació de les dades, firmant cada esborrany. Si les dades d'algun alumne no són conformes es procedirà a assenyalar la circumstància que canvia en l'apartat G de l'esborrany, i es presentarà este en el centre educatiu juntament amb la documentació justificativa del canvi. En el cas que algun d'ells no estiga inclòs/a en l'esborrany, s'haurà de presentar una nova sol·licitud només per a este alumne o alumna, emplenant l'annex I, i adjuntant la documentació acreditativa corresponent a este alumne. Tant la confirmació de l'esborrany com la presentació de l'annex I, es realitzaran en el centre on estarà matriculat l'alumnat durant el curs 2024-2025.  
b) Alumnat que en el curs 2023-2024 no va sol·licitar l'ajuda individualitzada de transport escolar:  
La sol·licitud d'ajuda es realitzarà presentant l'annex I, que s'inclou en la present resolució, emplenat, i adjuntant la documentació acreditativa, citada en l'apartat 2.2 d'esta Resolució, que es requerisca per a ser alumnat beneficiari del transport escolar en el centre on estarà matriculat durant el curs 2024-2025.  
En el cas que l'alumnat que forme part de la mateixa unitat familiar estiga escolaritzat en el curs 2024-2025 en un únic centre, es presentarà una única sol·licitud. Si està escolaritzat en centres diferents, es presentarà una sol·licitud per a cada centre.  
3. En tots els casos, els terminis ordinaris de presentació seran des de l'endemà de la publicació d'esta resolució fins a la finalització del període de formalització de la matrícula, si continua en el mateix centre, o durant el període de formalització de la matrícula, en el cas que canvie de centre educatiu.  
4. Les secretaries dels centres educatius receptors de les sol·licituds, una vegada hagen comprovat que les sol·licituds complixen els requisits, mecanitzaran les dades facilitades per les persones sol·licitants a través de l'aplicació ITACA3-GAD, en els termes i les condicions que s'establixen en la normativa vigent en matèria de protecció de dades de caràcter personal, i d'acord també amb el que es disposa en l'apartat onzé d'esta convocatòria.  
5. En els casos en què la sol·licitud es tramite mitjançant el procediment d'esborrany i s'haja firmat per les persones interessades, el centre confirmarà les dades facilitades que ja estaran incorporades en el programa informàtic. Esta tasca es durà a terme durant el període de formalització de les matrícules.  
  
Quint. Termini de presentació extraordinari.  
En el cas de l'alumnat que s'incorpore al sistema educatiu per circumstàncies sobrevingudes, d'acord amb el que preveu el Decret 48/2024, de 23 d'abril, del Consell, pel qual es regula el procés d'admissió en els centres docents públics i privats concertats que impartixen ensenyaments d'Educació Infantil, Educació Primària, Educació Secundària Obligatòria i Batxillerat, i en els centres d'Educació Especial, en la Comunitat Valenciana, podran presentar la sol·licitud d'ajuda, segons l'annex I, en el termini de deu dies hàbils comptats des de la data de matriculació. L'alumnat haurà de reunir els requisits generals de la present convocatòria.   
Les sol·licituds que, per causes sobrevingudes, es presenten fora dels supòsits previstos anteriorment, s'admetran, sempre que hi haja disponibilitat d'acord amb el que s'establix en la present resolució.  
En els casos en què es resolga favorablement la concessió de l'ajuda, les persones interessades tindran la condició de beneficiàries des de la data d'efectes que s'indique en la resolució corresponent, i es finançarà en el pressupost corresponent de l'exercici pressupostari segons la data de la resolució.  
  
Sext. Instrucció del procediment.  
1. La competència per a la instrucció dels expedients correspon al director territorial competent en matèria d'educació de la província de què depenguen els centres educatius.  
2. Una vegada rebuda la informació dels centres educatius, cada direcció territorial comprovarà les dades declarades per les persones interessades verificant que tenen els requisits que exigix la convocatòria i es comunicarà a través de l'aplicació ITACA3-GAD a cada centre educatiu participant en la convocatòria, l'avís de disponibilitat d'accés a l'aplicació informàtica per a consultar i descarregar el llistat provisional que inclou l'alumnat que complix els requisits que establix la convocatòria i també el que els incomplix. Este llistat es publicarà en el tauler d'anuncis del centre educatiu corresponent. La publicació servirà de requeriment a les persones interessades perquè, en el termini de 10 dies hàbils, comptats a partir de l'endemà de la publicació, puguen esmenar els defectes observats.  
  
Sèptim. Comissió de valoració.  
1. Per a l'estudi i la valoració de les sol·licituds d'ajudes regulades per esta resolució es constituirà una comissió formada pels següents membres:  
- Presidència: Subdirector general de Centres Docents.  
- Vocals: Inspector General d'Educació i el cap del Servici d'Organització i Funcionament de Servicis Complementaris.  
- Secretaria: un funcionari o funcionària adscrit al Servici d'Organització i Funcionament de Servicis Complementaris.  
2. La comissió avaluadora efectuarà la valoració dels expedients presentats i farà la proposta corresponent, tenint en compte les bases reguladores i utilitzarà com a criteri per a la concessió el compliment dels requisits exigits en la convocatòria.  
3. En el cas d'absència, vacant o malaltia d'algun dels membres de la comissió, estos seran substituïts per un altre personal funcionari nomenat pel director general de Centres Docents.  
4. El funcionament d'este òrgan s'ajustarà al que disposen les normes contingudes a este efecte en la Llei 40/2015, de l'1 d'octubre, de règim jurídic del sector públic.  
  
Octau. Resolució de procediment.  
1. La competència per a resoldre les sol·licituds de la convocatòria està delegada en el director general de Centres Docents.  
2. Finalitzat el termini d'esmenes i reclamacions, cada direcció territorial formularà, a la vista de l'informe de la comissió avaluadora, la proposta de resolució i la remetrà a la Direcció General de Centres Docents.  
3. El director general de Centres Docents, a la vista de la proposta formulada per les direccions territorials, resoldrà la concessió o denegació de les ajudes, així com les persones sol·licitants a les quals procedisca tindre per desistides de la seua sol·licitud o en les quals concórreguen altres causes de terminació del procediment.  
4. El procediment es resoldrà i publicarà en un termini màxim de sis mesos des de la publicació de la convocatòria. L'efecte que produirà el silenci administratiu, si transcorre el termini sense que es dicte i publique la resolució, serà desestimatori de la sol·licitud d'ajuda, d'acord amb l'article 25.5 de la Llei 38/2003, de 17 de novembre, general de subvencions, sense perjuí de l'obligació legal de l'Administració de resoldre, de conformitat amb l'article 21 de la Llei 39/2015, d'1 d'octubre, del procediment administratiu comú de les administracions públiques.  
5. Les resolucions es publicaran en el tauler d'anuncis de cada centre educatiu i en el de les corresponents direccions territorials, esta publicació tindrà efecte de notificació a les persones interessades, d'acord amb lŽestablert en l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
6. Les resolucions que resolguen este procediment posaran fi a la via administrativa, i contra estes es podrà presentar potestativament un recurs de reposició davant el conseller d'Educació, Universitats i Ocupació, en el termini d'un mes a comptar des de l'endemà de la seua publicació, o podran ser impugnades per mitjà de la interposició d'un recurs contenciós administratiu davant la Sala del Contenciós Administratiu del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la data de la seua publicació.  
  
Nové. Quantia de les ajudes.  
1. La quantia màxima de les ajudes, amb caràcter general, per al curs acadèmic 2024-2025, queda establida de la manera següent:  
  
Distància entre el centre docent i el domicili de l'alumnat Import màxim per curs   
Menor o igual a 6 km 340,02 €  
Més de 6 i fins a 10 km 464,69 €  
Més de 10 i fins a 15 km 597,00 €   
Més de 15 i fins a 20 km 730,37 €  
Més de 20 km 797,07 €  
  
2. En cas d'alumnat d'Educació Especial, la quantia màxima de les ajudes queda establida de la manera següent:  
  
Distància entre el centre docent i el domicili de l'alumnat Import màxim per curs   
Menor o igual a 6 km 680,03 €  
Més de 6 i fins a 10 km 929,37 €  
Més de 10 i fins a 15 km 1.194,00 €  
Més de 15 i fins a 20 km 1.460,73 €  
Més de 20 km 1.594,14 €  
  
  
Dècim. Pagament i justificació de l'ajuda i procediment de reintegrament  
El pagament i la justificació de les ajudes, així com el procediment de reintegrament, venen establits en les bases reguladores novena i dècima que regulen esta convocatòria d'ajudes.  
  
Onzé. Protecció de dades  
1. La tramitació i gestió de les sol·licituds objecte de la convocatòria comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Té la condició de responsable del tractament la Conselleria d'Educació, Universitats i Ocupació. Av. de Campanar, 32. 46347 València. Correu electrònic: cyrixtwyadyyuwelphqvycaj@idg.ap.  
b) La finalitat del tractament de dades personals és gestionar la concessió de les ajudes.  
c) Persones destinatàries de les dades: En compliment dels principis de publicitat i transparència, les ajudes concedides seran publicades, segons el que s'establix en el punt 8.5 d'esta convocatòria. No obstant això, no es publicaran les dades de les persones que resulten excloses i beneficiàries de la subvenció, quan el propi objecte de la convocatòria proporcione informació o dades especialment protegides de les previstes en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o altres formes de violència contra la dona.  
d) Les persones interessades en este tractament tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç: http://sede.gva.es/es/proc19970.  
Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
  
Dotzé. Recursos  
Contra la present resolució, que posa fi a la via administrativa, es podrà interposar un recurs potestatiu de reposició davant el conseller d'Educació, Universitats i Ocupació, en el termini d'un mes a comptar des de l'endemà de la publicació en el Diari Oficial de la Generalitat Valenciana, de conformitat amb el que preveuen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa-administrativa.  
Tretzé. Entrada en vigor  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
  
València, 25 de juny de 2024.- El conseller d'Educació, Universitats i Ocupació (Per delegació atorgada per Resolució de 13 d'abril de 2022. DOGV núm. 9328, de 29/04/2022), el director general de Centres Docents: Jorge Cabo Martínez.